Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κινητοποίηση του Ταμείου Αλληλεγγύης της ΕΕ (πλημμύρες στη Ρουμανία, τη Βουλγαρία και την Ιταλία) /* COM/2015/0162 final */





ΑΙΤΙΟΛΟΓΙΚΗ ΕΚΘΕΣΗ O κανονισμός (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020[1], και ιδίως το άρθρο 10 του εν λόγω κανονισμού επιτρέπει την κινητοποίηση του Ταμείου Αλληλεγγύης της Ευρωπαϊκής Ένωσης εντός του ετήσιου ανώτατου ορίου των 500 εκατ. ευρώ (τιμές 2011), πέραν και επιπλέον των σχετικών κονδυλίων του δημοσιονομικού πλαισίου. Οι όροι επιλεξιμότητας για το Ταμείο εκτίθενται αναλυτικά στον κανονισμό (ΕΚ) αριθ. 2012/2002 του Συμβουλίου, όπως τροποποιήθηκε με τον κανονισμό (ΕΕ) αριθ. 661/2014 του Ευρωπαϊκού Κοινοβουλίου και του Συμβουλίου της 15ης Μαΐου 2014 για την ίδρυση του Ταμείου Αλληλεγγύης της Ευρωπαϊκής Ένωσης. Βάσει των αιτήσεων που έχουν υποβληθεί από τη Ρουμανία, τη Βουλγαρία και την Ιταλία, ο υπολογισμός της ενίσχυσης από το Ταμείο, με βάση την εκτίμηση των συνολικών ζημιών που προκλήθηκαν, έχει ως εξής: Καταστροφή || Άμεση ζημία (σε εκατ. ευρώ) || Εφαρμόζεται κατώτατο όριο περιφερειακής καταστροφής (σε εκατ. ευρώ) || Κατώτατο όριο για μείζονες καταστρο-φές (σε εκατ. ευρώ) || Συνολικό κόστος επιλέξι-μων ενεργειών (σε εκατ. ευρώ) || 2,5% των άμεσων ζημιών μέχρι το κατώτατο όριο (σε ευρώ) || Εφαρμογή ορίου || Συνολικό ποσό προτεινό-μενης ενίσχυσης (σε ευρώ) ΡΟΥΜΑΝΙΑ - πλημμύρες την άνοιξη || 167,927 || ~ || 783,738 || 145,527 || 4 198 175 || Όχι || 4 198 175 ΡΟΥΜΑΝΙΑ - πλημμύρες το καλοκαίρι || 171,911 || 157,200 || 783,738 || 93,955 || 4 297 775 || Όχι || 4 297 775 ΒΟΥΛΓΑΡΙΑ || 79,344 || 40,980 || 232,502 || 69,108 || 1 983 600 || Όχι || 1 983 600 ΙΤΑΛΙΑ || 2 241,052 || 1 832,944 || 3 183,624 || 434,314 || 56 026 300 || Όχι || 56 026 300 ΣΥΝΟΛΟ || || || || || || || 66 505 850 Η Επιτροπή, αφού εξέτασε τις αιτήσεις[2] και έλαβε υπόψη το ανώτατο δυνατό ποσό ενίσχυσης από το Ταμείο, καθώς και το περιθώριο ανακατανομής των πιστώσεων, προτείνει την κινητοποίηση του Ταμείου Αλληλεγγύης της Ευρωπαϊκής Ένωσης για ποσό συνολικού ύψους 66 505 850 ευρώ. Η Επιτροπή θα υποβάλει σχέδιο διορθωτικού προϋπολογισμού (ΣΔΠ), ούτως ώστε να εγγραφούν στον προϋπολογισμό του 2015 οι συγκεκριμένες πιστώσεις ανάληψης υποχρεώσεων και πιστώσεις πληρωμών. Σε περίπτωση διαφωνίας, θα κινηθεί διαδικασία τριμερούς διαλόγου σύμφωνα με το σημείο 11 της διοργανικής συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση[3]. Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κινητοποίηση του Ταμείου Αλληλεγγύης της ΕΕ (πλημμύρες στη Ρουμανία, τη Βουλγαρία και την Ιταλία) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης[4], και ιδίως το άρθρο 4 παράγραφος 3, Έχοντας υπόψη τη διοργανική συμφωνία της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση[5], και ιδίως το σημείο 11, Έχοντας υπόψη την πρόταση της Επιτροπής[6], Εκτιμώντας τα ακόλουθα: (1) Στόχος του Ταμείου Αλληλεγγύης της Ευρωπαϊκής Ένωσης (εφεξής το «Ταμείο») είναι να επιτρέπει στην Ένωση να αντιδρά με ταχύ, αποτελεσματικό και ευέλικτο τρόπο σε καταστάσεις επείγουσας ανάγκης, και να εκφράζει την αλληλεγγύη της προς τον πληθυσμό των περιοχών που πλήττονται από καταστροφές. (2) Το Ταμείο δεν πρέπει να υπερβαίνει το μέγιστο ετήσιο ποσό των 500 εκατ. ευρώ (σε τιμές του 2011), όπως ορίζεται στο άρθρο 10 του κανονισμού (ΕΕ, Ευρατόμ) αριθ. 1311/2013 του Συμβουλίου[7]. (3) Η Ρουμανία υπέβαλε δύο αιτήσεις για την κινητοποίηση του Ταμείου, όσον αφορά πλημμύρες. (4) Η Βουλγαρία υπέβαλε αίτηση για την κινητοποίηση του Ταμείου, όσον αφορά πλημμύρες. (5) Η Ιταλία υπέβαλε αίτηση για την κινητοποίηση του Ταμείου, όσον αφορά πλημμύρες. (6) Το Ταμείο θα πρέπει, συνεπώς, να κινητοποιηθεί προκειμένου να χορηγηθεί οικονομική ενίσχυση ύψους 66 505 850 ευρώ σχετικά με τις αιτήσεις που υπέβαλαν η Ρουμανία, η Βουλγαρία και η Ιταλία. (7) Προκειμένου να ελαχιστοποιηθεί ο χρόνος για την κινητοποίηση του Ταμείου, η παρούσα απόφαση θα πρέπει να εφαρμοσθεί από την ημερομηνία έκδοσής της. ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2015, κινητοποιείται το Ταμείο Αλληλεγγύης της Ευρωπαϊκής Ένωσης με σκοπό τη χορήγηση ποσού ύψους 66 505 850 ευρώ σε πιστώσεις ανάληψης υποχρεώσεων και πιστώσεις πληρωμών. Άρθρο 2 Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Εφαρμόζεται από την [η ημερομηνία της έκδοσής της εισάγεται από το Κοινοβούλιο πριν από τη δημοσίευση στην ΕΕ]. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ L 347 της 20.12.2013, σ. 884. [2] Ανακοίνωση στην Επιτροπή C (2015) 2285 της 09.04.2015. [3] ΕΕ C 373 της 20.12.2013, σ. 1. [4] Κανονισμός (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης, ΕΕ L 311 της 14.11.2002, σ.3. [5] ΕΕ C 373 της 20.12.2013, σ. 1. [6] COM(2015) 160 τελικό της 15.04.2015. [7] Κανονισμός (ΕΕ, Ευρατόμ) αριθ. 1311/2013 για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).